정조 11년
校理徐配修疏曰伏以流光電邁惟我文孝世子祥事奄過叫呼穹壤廓無憑逮冤日益深痛久愈酷凡在臣庶莫不崩心伏惟止慈之痛尤何以堪抑瞻天耿結憂慮倍切仍伏念臣姿本庸陋性極迃拙加以素嬰疾病早失工業空疏之才衆目難掩魯莽之識自知甚明百無肖似最居人下僥倖一第已非所料而猶且次第陞遷猥廁從班恩造罔極榮輝遍體譬如皇天陶甄無物不慈産玉之區瓦礫竝蓄種芝之田凡草同茂臣誠銘鏤在心報答無地居常懍惕若隕淵谷不料千萬夢外玉署新命又何爲而至哉臣且驚且感莫知所措歷日思惟繼以訝惑夫瀛官淸選有國所愼責以論思掌以綸誥登筵橫經則啓沃萬化之源抽筆代撰則賁飾一代之猷職親地密榮溢眷殊苟或學無超衆之譽文非需世之才而含恩畏義濫冒承膺則駑駘之駕乘屋免乎顚蹶者鮮矣夫人情所在古今無異孰不欲仰依日月之光俯遂螢爝之願而然於淸顯之地責任自別則雖前輩名臣之優於文學者亦且難進瞿瞿然却顧況今如臣蔑裂寧或近似經旨糟粕實無蠡測詞垣例套未窺豹文矇如昧如若聾審音而今若苟然充數强令解頤其所不稱不啻若玉椀之盛泥滓臣心愧恧固無足論而其所以玷汚名器羞辱朝廷豈細故也哉荐除之下召牌踵臨義分是懼雖不得不冒沒出肅而因仍蹲冒實關廉防伏乞聖慈諒臣至懇遞臣見職俾公器重而私分安焉臣固不敢以館職自居而區區願忠之誠亦不後人玆敢不避僭妄敷陳七條之說惟聖明俯垂諒察焉其一曰嚴懲討以明義理嗚呼昨年夏秋之變尙何忍言哉窮宙極宇而此痛難泯溯古歷今而其變莫大今日廷僚孰非我殿下臣子而尙不能碎首剖心以復儲君之讎猶且束帶彈冠視息依舊人理臣分斁無餘地歲月愈久悲憤轉激一天之下勢不容俱生雖糜身陷胸義在必復而殿下何如是一例濡忍迄不究覈使臣等不能無憾於天地之大也噫嘻痛矣逆醫之凶妖媼之罪雖千剮萬戮猶且難贖藥料之寒熱雜進乳道之補養忽斷事理反常是何變異罪案已著實難暫貸而然猶上下相持尙靳兪音靜言思惟臣實未喩也二十三行半刀割噫彼時偉渠亦人耳宗祊有慶跛躃同抃而敢於稠廣之中肆發咆哮之言拑制衆口不敢稱慶究其所以亦獨何心又於南阡之卜吉暗助沮戲之謀始慶終哀莫非凶圖此渠斷案餘無足論而若其師翰心腸自來相貫逆宇臭味素是無間嗾出馨疏則情跡難掩圖占帥府則機關畢露有一於此尙難容貸況此數者咸萃於渠乎臣固知我聖上咸囿之慶每從惟輕之典而龍蛇自有其性梟獍不改其音今若一向闊略不加誅鋤則義理何日可明讎冤何日可復由是而人心陷溺世變層疊凶醜之類式月斯生臣竊恐若此不已則羌胡之患又在輦轂之下矣伏乞聖明廓揮乾斷竝允三司之請俾刑法正而亂逆懼焉其二曰勤聖學以正本源天下之事頭緖雖衆約而言之莫不本乎人主一心方寸之地含具衆理朝晝之間酬應萬務心苟得正事不正者未也此格致誠正之學所以爲人主之急務也雖然世俗之所迃闊人主之所飫聞莫此說若也況以我殿下明聖已深造高明之域顧此膚淺之說適爲露拙之資臣雖終日言之固知無足槪於崇聽而苟求其旨亦未必無補夫心體廣大無所不包伊尹一田夫耳猶且囂然樂道任以天下矧乎帝王之尊有非匹庶之比承天命付界之重處當世君師之位同胞之民吾與之物孰非分內之責然則其所以明庶政之本淸萬化之源者尤不容小忽噫危微精一舜禹之淵源在是克己復禮孔顔之久訣不泯苟講治心之要孰能外此而求乎人皆有是性發而爲七情大本達道一理相貫人心體用初無間隙而惟其性命形氣之間所感者殊同是性發之情而乃有人道心之異其所界分雖不能以髮畢竟差謬天壤易處故古之君子每於一念之動必惕然審察知其爲天理則擴而充之知其爲人慾則克而祛之苟有所知卽莫不行焉雖然知不無精粗行亦有虛實今未有十分之明而謂之知未有十分之實而謂之行依俙彷彿見或不透苟且顧戀心有自欺則其知與行終非實際傷虎而知懼此非虛妄踏地而住脚是固眞境苟能如此做去何莫非昭曠之界無妄之域也然則知行二字是爲學之關棙而惟此眞知與實踐尤是作聖之要方也知無不明行無不實思慮未萌澹然而虛明事務旣接泛應而曲當人慾淨盡天理流行則位育之妙其在斯矣竊惟我殿下以天縱姿學而不厭果然以爲天地立心爲生民立道之志常置諸胸中而無所撓奪耶果然沈潛講究抽索玩繹瞭然在目而漸有所透澈耶果然專十分爲己之志勇十分祛私之念驗之於獨知之地而漸有所誠實耶果然偏係之累全消應物之量公明察之於用心之際而漸有所亭當耶臣觀於今日之治竊有所執流而溯源者無或我殿下非不欲立志而未嘗有卓立非不欲窮格而未嘗有眞知非不欲誠正而未嘗有實踐悠悠汎汎作掇無常耶英明之姿非不足而差小勇往之意好學之心非不勤而却欠誠實之工克治本源不能無間斷十載憂勤治不諧志民國之務實效全空臣愚死罪竊以爲殿下於格致誠正之學或未得其要領也朱子論周家治化曰文王正心誠意之效薰蒸透澈伏願殿下深留聖意於眞實之工毋使文王之化專美於古焉其三曰振紀綱以厲風俗夫齊整其不一摠攝而管理者綱紀是已故人主以公正之心照臨于上辨別賢否黜陟必嚴論覈功罪賞罰必明推此以往隨事提綱則宰執遵而勿墜臺閣糾其有失無或闕遺體統正矣於是乎上好下甚人各自勉掉脫鄙瑣之域淬勵義理之場自然馴致俗厚風淳故曰黜陟刑賞不必一一加身而禮義廉恥已變其俗朱子所以告其君者也殿下臨御以來憂勤圖治誠意藹然八域含生莫不拭目延頸思見德化之盛者今幾年所然而上承先朝之治平不立當世之規度求治之敎未免空言而無實作事之念每患有始鮮終天聰所及雖細不遺而事關大體反或遺忽多求目前之近效不務經遠之深慮朝廷之上百務墜乖賢否不能無雜進功罪亦未聞詳覈牽補罅漏振刷無期職此之故風俗漸頹名節則初不砥礪行檢則多歸闊略規模之軟熟習尙之汚下日甚一日具瞻之地未聞協贊之謨籌司之列且無經濟之策銓臣昧於鑑衡諫官工於噤啞以至閭巷賈豎之言騰諸朝紳之口淫䙝鄙悖之辭遍於士夫之座朝廷不尊體面掃地街巷之斥罵宰相吏民之構誣官長便同常事前後相續敦厚忠信之習無處可見浮囂輕薄之態擧世則然此其勢如人有重病日就危劇對投之劑難容暫緩苟不能惕勵宸心嚴勅群工事求當然之則法務隨時之宜黜陟刑賞無不公明則四維之壞弊百度之委靡將何以復振乎更張不調之瑟賈生之言最達時務伏乞聖明深留意焉其四曰節財用以紓民力臣聞將愛人者必先節用蓋帛出寒女之機穀産窮民之畦而生財之數有限軍國之需無窮如或不節害有所歸雖欲愛民其可得乎噫國無兼月之蓄人多倒懸之急財竭民窮無如此時恒産之制雖不可倉卒議定若其撙節愛養之方固不可忽也臣竊覸殿下至誠愛民躬行儉德外無弋獵之好內絶聲色之誘其於凡物之或侈經費之或濫初無是矣然而比年以來財用益耗侈風漸盛世無朴素之意俗侈浮夸之域豪貴之家競尙奢美之食市井之子皆着濟楚之衣耗財之道至此極矣何況營邑之貪饕最多近日胥吏之奸究已成宿習晝宵營爲谿壑是充向所稱財渴而民窮者安得不然無或我殿下雖有儉約之德未見躬行之效城中之䯻以致四方之尺耶爲今之計莫如殿下益自勉勵重宸尙大布之德宮中成弋綈之風務祛冗瑣之費特捐不急之物以爲一世之率而因勅中外振勵刷滌朝廷禁紛華之習閭巷絶侈靡之俗至於營邑之饕貪胥吏之奸究一切嚴繩以法痛革舊習然後庶幾財用之稍裕而民力之稍紓伏乞深留聖意焉其五曰擇賢能以專任使賢邪進退有國之興亡判焉故古之聖王必求賢如渴疾惡如讎進退之際不敢少忽殿下非不欲審愼於此而延訪之誠心未著明揚之實效難見其所以搜括人才者不出於詩文之程式登崇俊良者不過乎履歷之循序不求其補吾德逆吾心者而乃求其趨走爲恭之類鄒聖所云好臣其所敎者不幸近之矣況今銓家用人之法何其謬哉皐夔稷契是上世之大賢而猶且各任其職無相逾越今則不然苟有勢力無不歷揚登階踐級尙有擧足之勞淸官美職不難安坐而進朝而掌禮暮而掌樂又俄而掌穀掌刑獄淸撰綸誥要任喉舌一人之身而百官之所爲備噫今之世雖眞有皐夔稷契用人之道固當揆其才器一其官而不貳其職以久任而責成況實無其才而使之爲皐爲夔爲稷爲契而不已天工之人代者是豈觀瞻之具而不意聖明之世乃至爲人而擇官臣實惜焉繼自今莫若恢張公道晉用賢才以專任責成而臣竊念我朝取人之法專在科場徒尙文辭之藝反忽才德之用縱於草野之中時有抱負之士如無朱衣之點頭摠歸黃䤋而祜項何況天之生才不以貴賤而差別遐邇而有間目今取用之道寧或其偏延訪之規無出程子之言敎授之法已有胡瑗之例正宜一遵於是使內而近侍儒賢之臣外而方伯守宰之官悉心推訪各擧其德行才能之人逐歲敦遣咸萃京師又擇其德業充備足爲師表者授以太學之任使之講明經旨刮行義以至治民治兵計數詞章之類亦皆奬勵磨礱以成其才而殿下於淸燕之暇或招諸臥內扣之以言語或命以大臣試之以文字拔其尤者量宜授任夫然則育莪之化取人之法庶可以一擧雙全乞以臣章下諸廷臣博詢衆議斷而行之臣又觀殿下每下視群僚有欠包容雖以大臣之尊如有不愜則辭敎之間不無過中臣固知今日群下無以稱塞淵衷誨誘諄複之際自不得不如此而其在禮使之道誠有所損天下之至尊貴者無踰帝王而又不能謙牧自居以禮士而容人是豈可也伏乞竝留聖意焉其六曰納諫諍以廣言路唐虞之世明良相遇宜若無箴規之可獻而然且當日廷臣莫不各進忠言至有無若丹朱之說矣殿下御極以來言者絶無指陳時政亦未多得拾補衮闕尤豈有人利害趨避眼目先明阿諛彌縫風俗甚均彼虞朝進言之臣固不可謂不忠則今日殿下之廷是何無人之至此耶噫此莫非群下不忠之罪而臣愚死罪亦以爲殿下之導之也夫烏鳶之卵不破而鸞鳳至言者之言雖未必一一當理祛短用長不害爲聖德之進就而殿下凡於廷臣之章縱有優容嘉納之批終無端的見行之實言而不行則其可謂殿下之樂聞讜言也耶雖不爲訑訑之色而終未免訑訑之實千里拒人勢所必至誰肯欲攖鱗犯顔以觸其忌諱也哉左史曰川澤納汚山藪藏疾殿下若包容廣大澤納山藏從諫若流如不及行則彼八域之內獻曝而效芹者將于于焉而來矣何患乎言路之不廣也伏乞深留聖意焉其七曰祛詞華以專實工夫文章一外物耳古之君子或薄不爲之爲其浮華之無益心身工業之有防實學也臣每奉讀宸章辭理具備華實雙全規模準則莫非作者家尺度臣固知大聖人所蘊蓄非常人之比有德有言想必信乎成章而若一向好着不能擺脫其累正學而妨聖工者亦不少矣其爲技也雖小且疲精勞神專心致志而後成焉殿下方以危微精一之學欲步武堯舜而乃反躬親於章句小儒之藝則是豈可也且殿下苟尙右文之治彼文苑掌綸之地如班楊蕫馬之倫其將雲蓊霧集執筆而起以代撰王言此莫非殿下之文章也伏願殿下竝留聖意專意務實之工無好尙華之文勿以無益之藝有防有用之學焉噫今日所可言者誠不止此而臣撮其大者以七條之說陳之何莫非治道之要旨當世之急務惟此殿下之一心又是七條之綱領也誠正之學固不可少忽而然猶一箇敬字又是爲學之要方通貫動靜透徹上下凡於心身收斂事物之定頓莫不全靠於此敬則此尤我殿下不可頃刻放倒者也殿下以大有爲之姿因循姑息尙未振刷作事謀國多未免應文而備數苟能誠敬篤至根基已立則亦安有如此之弊也伏願殿下發揚蹈厲堅持勇往爲學有爲學之敬治民有治民之敬涵養之力發爲中節之和不欺之工馴致純一之誠則擧此措之治固何有將見環東一域歌詠太平堯天舜日照爛昭明此豈非殿下之能事治道之極工也哉臣不勝攢手顒祝之至臣狂妄戇疎無一見識言甚荒猥不足以感發聖聰而芹曝之誠不能自己輒敢瀆冒至此惟聖明勿以人而廢其言也臣新從下邑來亦有邑弊民瘼之一二可陳敢此以聞焉本縣僻在海隅戶不滿三千就其中除却鄕品校吏眞箇應役之戶不過爲千有七百而簽丁之多至於三千有餘額則以此戶口充此軍額殆若括龜黃口白骨之徵勢所必至而一身疊役之來訴公門者逐日煩聒所見慘阻若不趁今變通流離散亡日縮月減難支之勢其將不遠臣觀於傍近諸邑則今日軍政雖無無弊之邑至如本縣之至重遍求道內更無是矣臣意則令道臣詳査道內諸邑之戶口及軍額如有軍額之差少處除出本縣額數量宜分屬以紓一分之急恐不可已也且籥丁逃老故已頉之後有所謂査定債者此則式年改案時紙價也京司該營徵督有例身布之外又有數緡係是科外則雖逃老之備納者猶且矜惻況其已死而身不存者乎臣每見其孤兒寡妻衣鶉而色菜累然來訴涕淚交橫自不覺愕然失圖不樂者良久夫窮民之納布納錢補我軍國之需者已經多年今至于死而葬埋未畢鞭橽公行使其孤寡又納科外之物此豈聖世之所可行者哉況査債之捧於逃者可以備納紙價餘剩之物尙有胥吏之染指者又何必取足於已死之民以充吏輩之慾哉一邑如此他邑可知一道如此他道可知請令廟堂嚴勅京外之臣一切禁斷好矣且西路沿海之邑倉穀中斛數最多者惟稷是已本縣糶糴各穀摠不滿七千包而其中一穀之近二千包者爲稷也況稷於本縣實非土宜則開倉之後民貿他境百里內外負戴絡續氷雪之路爲弊誠大矣且稷之爲穀殼麤而實少精鑿一斛得米者纔數斗而又況空殼與成實者外面酷似辨別頗難捧納之際虛實易混糠粃之在前者每歸了糴之資列邑稷包俱不免徒擁虛簿以此無實之穀將何用於緩急之際乎莫若申命道臣査實各邑稷包之多寡因以本土所宜之穀斟酌折定換色以捧夫然則民無貿遷之勞倉有精實之儲庶有兩得之效伏乞下詢廟堂亟命行之臣以有懷無隱之意敢此條擧而瑣屑之言尤不足仰煩天聽悚惶之極不知爲喩省疏具悉七條陳列其皆切實當體念第五條博詢之請第令廟堂稟處尾陳簽丁事査債事稷糴事俱係民隱在所矯捄亦令廟堂論理回啓